
Bézier görbe alapú trochoidális marási szerszámpályák optimalizálása gépi tanulás alkalmazásával

A hornyok nehezen megmunkálható alaksajátosságok, mivel a megmunkálási terület körülzártsága miatt problémát jelent az ideális megmunkálási paraméterek biztosítása. A trochoidális marási stratégia hurkolt szerszámpályák segítségével biztosítja a szerszám radiális bemerülésének szabályozhatóságát, így ez a módszer jelenthet megoldást a nehezen hozzáférhető területek megmunkálásánál. A trochoidális marási technika jellemzője, hogy kihasználja a teljes forgácsoló élhosszat. Ennek következtében egyenletesebb a hőeloszlás, valamint hosszabb a szerszáméltartam a hagyományos marási technikához képest. Előnyös tulajdonság továbbá a kis forgácsolóerő, ami nagy fogásmélység alkalmazását teszi lehetővé. A trochoidális pályatervezéshez számos módszer került kifejlesztésre az elmúlt néhány évtizedben. A CAM rendszerek fejlett ciklusai geometriai előírásokat követnek, amelyek biztosítják a kontrollált szerszámterhelést, azonban valódi pályaoptimalizálás nem történik. A pályák optimalizálására a különféle spline-alapú módszerek kínálnak lehetőséget. Ezek ipari elterjedése a pályagenerálás nagy számításigénye miatt még várat magára.
A kutatás célja egy olyan szerszámpálya-tervező program készítése volt, amely egyenes hornyok marásánál lehetővé teszi a Bézier görbével definiált szerszámpálya generálás számítási igényének csökkentését a korábban alkalmazott iteratív algoritmusokhoz képest a technológiai optimalitás megtartása mellett. További szempont volt a tervezési folyamat automatizálása, valamint a kedvező szerszámterhelési viszonyok fenntartása.
A görbeszakasz-optimalizáláshoz használt mesterséges neurális hálózat tanítása 44 bemeneti paraméterkombinációhoz tartozó, iteratív kereső algoritmussal optimalizált pályamintázaton történt. A kifejlesztett módszer alkalmasnak bizonyult az elvárt pontossággal létrehozni a szerszámpályaszakaszokat. A forgácsolási kísérletek során a generált szerszámpálya technológiai szempontból megegyező eredményt adott a kereső algoritmus alapú módszerekkel, töredéknyi számítási idő mellett. A Bézier görbe alapú szerszámpályák az NX CAM szerszámpályákkal összehasonlítva ideálisabb erőprofilokat mutattak. A mérési eredmények alapján kijelenthető, hogy a bemutatott módszer kedvező alternatívát biztosít a jelenleg alkalmazott horonymarási szerszámpálya tervezésre.



